Forslag til Europa-Parlamentet og Rådets direktiv om ændring af Rådets direktiv 89/647/EØF om solvensnøgletal for kreditinstitutter (96/C 114/06) (Tekst af betydning for EØS) KOM(95) 709 endelig udg. - 96/0003(COD)

(Forelagt af Kommissionen den 28. februar 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, stk. 2, første og tredje punktum,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til proceduren i traktatens artikel 189 B, og

ud fra følgende betragtninger:

Værdipapirer, som er sikret ved pant i fast ejendom, kan sidestilles med de lån, der er omhandlet i artikel 6, stk. 1, litra c), nr. 1, og artikel 11, stk. 4, i Rådets direktiv 89/647/EØF (1), hvis de kompetente myndigheder anser dem for at være fuldstændig ækvivalente med hensyn til kreditrisikoen; udstederen af disse værdipapirer skal være juridisk og økonomisk uafhængig af den oprindelige långiver med pant i fast ejendom;

ifølge artikel 11, stk. 4, i direktiv 89/647/EØF har fire medlemsstater mulighed for på visse betingelser at fravige bestemmelserne i artikel 6, stk. 1, litra c), nr. 1, for så vidt angår den vægtning, der skal anvendes på aktivposter, som er sikret ved pant i kontorejendomme og forretningsejendomme med blandet anvendelse; denne undtagelse er ophørt den 1. januar 1996;

i forbindelse med vedtagelsen af direktiv 89/647/EØF forpligtede Kommissionen sig til at undersøge denne midlertidige bestemmelse for at konstatere, om det på baggrund af denne undersøgelse og den internationale udvikling og under hensyntagen til behovet for at undgå konkurrencefordrejninger ville være berettiget at ændre denne bestemmelse og eventuelt fremsætte passende forslag; selv om resultaterne af denne undersøgelse ikke er fuldstændig entydige, viser de, at der ikke er nogen større forskel mellem de tabstal, der er konstateret i de medlemsstater, der er omfattet af undtagelsen, og i dem, der ikke er; det er derfor muligt at udvide denne undtagelse til at omfatte alle de medlemsstater, der ønsker det, i en periode på fem år; der skal foretages en nøjagtig vurdering af de ejendomme, pantet vedrører; disse ejendomme skal være beboet af ejeren eller udlejet af denne; i sidstnævnte tilfælde skal lejeindtægten opfylde de kompetente myndigheders krav; lån til entreprenørvirksomhed er ikke omfattet af denne bestemmelse;

nærværende direktiv er det mest hensigtsmæssige middel til at gennemføre de tilsigtede mål; det er begrænset til det nødvendige for at nå disse mål;

nærværende direktiv vedrører Det Europæiske Økonomiske Samarbejdsområde (EØS), og proceduren i artikel 99 i EØS-aftalen er overholdt;

Det Rådgivende Bankudvalg er blevet hørt i forbindelse med vedtagelsen af dette direktiv -

UDSTEDT FØLGENDE DIREKTIV:

Artikel 1

I direktiv 89/647/EØF foretages følgende ændringer:

1) I artikel 6, stk. 1, litra c), nr. 1, indsættes som sidste afsnit:

»værdipapirer sikret ved pant i fast ejendom, som kan sidestilles med de i første afsnit i nærværende nummer eller i artikel 11, stk. 4, omhandlede lån, hvis de kompetente myndigheder under hensyntagen til gældende ret i hver enkelt medlemsstat anser dem for at være ækvivalente med hensyn til kreditrisikoen.

Myndighederne skal især sikre sig:

i) at disse værdipapirer er fuldstændig og direkte sikret ved en pulje af pantesikrede lån af samme karakter som dem, der er defineret i første afsnit i nærværende nummer og i artikel 11, stk. 4, og som er fuldstændig sikre på det tidspunkt, hvor værdipapirerne udstedes

ii) at investorer i værdipapirer, som er sikret ved pant i fast ejendom, eller en formueforvalter i deres navn har direkte førsteprioritet i de underliggende panteaktiver alt efter, hvor stor en andel de besidder; når formueforvalteren udnytter førsteprioriteten, skal det ske til fordel for disse investorer.«

2) Artikel 11, stk. 4, affattes således:

»4. Indtil den 1. januar 2001 kan medlemsstaternes kompetente myndigheder tillade deres kreditinstitutter at anvende en 50 %-vægtning på lån, som fuldt og helt er sikret til de pågældende myndigheders tilfredshed ved pant i kontorejendomme og forretningsejendomme med blandet anvendelse, der er beliggende på deres område. Lånebeløbet må ikke overstige 60 % af værdien af den pågældende ejendom, beregnet efter strenge evalueringskriterier, som er fastlagt ved love eller administrative bestemmelser. Endvidere skal ejendommen være udnyttet af ejeren eller udlejet af denne. I sidstnævnte tilfælde skal lejen opfylde de kompetente myndigheders krav om en indtægt, der mindst svarer til de niveau, der blev forudsat under vurderingen af den pågældende ejendom.

Første punktum i første afsnit i dette stykke er ikke til hinder for, at de kompetente myndigheder i en medlemsstat, som anvender en højere risikovægtning på sit område, kan tillade, at 50 %-vægtningen gælder for denne type lån på de medlemsstaters område, som tillader 50 %-vægtningen.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1997. De underretter straks Kommissionen herom.

Når medlemsstaterne vedtager sådanne bestemmelser, skal disse indeholde en henvisning til dette direktiv eller være ledsaget af en sådan henvisning ved den officielle offentliggørelse. Medlemsstaterne fastsætter de nærmere retlingslinjer for en sådan henvisning.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT nr. L 386 af 30. 12. 1989, s. 14, senest ændret ved direktiv . . . (contractual netting).